R. Madej, poslanec: (2003-07-03):
Je podľa môjho názoru určite veľmi dobré, že tak, ako to platilo doteraz, keď bol strop na maximálnu dávku nemocenského 350 korún za deň a ľudia platili odvody v rámci poistenia, tento strop nebol odôvodnený a určite nebol ani spravodlivý. Toto v tomto návrhu zákona môžeme chápať ako pozitívum. Ale dovoľte mi niekoľko slov k tým negatívnym veciam, ktoré nás utvrdzujú v tom, že tento návrh zákona naozaj nemôžeme v žiadnom prípade podporiť. Čo sa týka 18 % pri náhrade mzdy a nemocenskom a ďalších 55 %, je to určite nízka suma, ktorá klesá z 90 a 70 % po troch dňoch tak, ako je to v súčasnej platnej úprave. Je to aj nelogické v tom, že zamestnávateľ prvých desať dní bude mať platiť svojim zamestnancom túto dávku, hoci každý zotrvá v tom, že bude platiť odvody v rámci nemocenského poistenia. Samozrejme, tie odvody sa znížia o 2 %. Keď si zoberiem náklady na jedného zamestnanca, ktoré má zamestnávateľ, náklady na plat, ale i ďalšie odvody, keď si spočítame všetko to odvodové zaťaženie, ktoré je, vychádza nám 50,8 % v mnohých prípadoch. Zamestnávateľ má náklady na zamestnanca 15 000 korún, berieme reálny príklad, a ten zamestnanec dostáva 10 000, ktoré sa mu ešte zdaňujú, je to 5 000 korún odvodov. Ministerstvo práce, sociálnych vecí a rodiny navrhuje znížiť odvody z 50,8 % len v tejto časti o 2 nepatrné percentá, ktoré naozaj náklady na pracovnú silu vôbec neznížia. Čo sa týka výsledku, ktorý môže spôsobiť takéto zavedenie. Zvýšia sa určite náklady na pracovnú silu, pretože zamestnávateľ bude ten, ktorý na jednej strane ušetrí „púhe“, nepatrné 2 %, ale na druhej strane bude vyplácať nemocenské prvých 10 dní. Keď si zoberieme chrípkové prázdniny, chrípku počas februára, je jasné, že to spôsobí mnohým zamestnancom a mnohým zamestnávateľom veľké problémy. Tlak na zamestnancov môže vzniknúť, pretože v prípade, že zamestnávateľ má niektorého zo zamestnancov každoročne chorého na chrípku, a stáva sa to asi nám mnohým, povie si, že predsa nebude platiť chorľavému PN-ky, ale nahradí ho nejakým iným zamestnancom a tým náklady na túto pracovnú silu, na toto miesto budú predsa nižšie. Bude to teda, možno to spôsobí prepúšťanie chorľavých a bude to tlak na zamestnancov, aby svoju chorobu prechodili, pretože v prvých troch dňoch chrípky budú dostávať 18 %, z čoho reálne sa naozaj nedá vyžiť. A hovoriť o istom postavení zamestnanca a jeho správnej životospráve a o tom, že každá choroba by sa mala odležať a nie nakaziť ďalšieho svojho kolegu zamestnanca, tak o tom sa v tomto návrhu určite nedá. Ja by som sa vás, pán minister, pri tejto príležitosti chcel spýtať, či zníženie odvodového zaťaženia o 2 % považujete za dostačujúce a či by sa reformy v rámci ministerstva práce a vášho rezortu nemali uberať skôr týmto smerom. Na jednej strane úspora 2 % a na druhej strane veľké zaťaženie zamestnávateľov. Ale každopádne náhrada nemocenského bez stropu je jedna z tých vecí, ktoré môžeme chápať v tomto návrhu ako spravodlivú, aj keď celok hovorí o tom, že by sa to takto riešiť určite nemalo. Vážené panie poslankyne, páni poslanci, ďakujem za pozornosť. P. Rusko, podpredseda NR SR: Ďakujem, pán poslanec. S faktickou poznámkou – pani poslankyňa Tkáčová, nech sa páči.